བོད་ཀྱི་སློབ་དེབ་སྒྲིག་པའི་ལས་ཀ་ནི་གལ་ཆེ་ཞིང་ཚགས་ཞིབ་པ་ཞིག་ཡིན་པས་མི་རེ་གཉིས་ཀྱིས་དུས་ཚོད་ཐུང་ངུའི་ནང་དུ་བསྒྲུབ་ཐུབ་པ་ཞིག་གཏན་ནས་མིན།ལྷག་པར་སློབ་དེབ་ལེགས་པོ་བསྒྲིག་པ་ལ་བརྗོད་བྱའི་དོན་དང་།རྗོད་བྱེད་ཚིགསློབ་མར་འཚམ་མིན།སྦྱངས་པའི་ཕན་འབྲས་ཀྱི་ཆ་བཅས་ལ་ཞིབ་འཇུག་གནད་དུ་འབབ་པ་ཞིག་བྱ་དགོས་པ་ལས་རང་གི་བསམ་ཚོད་དང་བསྟུན་མི་རུང་།གོང་དུ་བརྗོད་པ་ནི་བདག་གིས་དུས་ཚོད་ཐུང་ངུའི་ནང་དུ་དགེ་རྒན་སྐོར་ཞིག་ལ་བརྟག་དཔྱད་ཀྱི་རེའུ་མིག་བཀྲམ་ནས་བསམ་ཚུལ་བསྡུས་ཤིང་།ཞིང་ལྗོངས་ལྔའི་སློབ་དེབ་དང་མཚོ་ལྷོས་བསྒྲིགས་པའི་བོད་ཡིག་སློབ་དེབ་ལ་དཔྱད་པ་ཅུང་ཟད་བྱས་ཤིང་རང་གི་ད་ལྟའི་བར་དུ་རྒན་བྱིས་གཞོན་གསུམ་ལ་སློབ་ཁྲིད་བྱས་པའི་ཉམས་མྱོང་བཅས་ལ་བསམ་ཞིང་དཔྱད་དེ་ཡི་གེར་བཀོད་པ་ཙམ་ལས་དུས་ཡུན་རིང་བོར་ཆེད་དུ་ཞིབ་འཇུག་བྱས་མེད་ལ།བརྟག་དཔྱད་ཀྱི་འདྲི་གཞི་ཡང་བཀྲམ་པའི་རྒྱ་ཆུང་བས་ཁྱེད་ཅག་ལ་དཔྱད་གཞིའི་རིན་ཐང་ཡང་ཡོད་མེད་ཆ་མ་འཚལ་མོད་སློབ་དེབ་ལེགས་པོ་ཞིག་གི་ཆེད་དུ་སྦ་གསང་མེད་པར་བརྗོད་པ་ལགས་པས་དགོངས་འགལ་མེད་པར་ཞུ།དཔྱད་གཞིའི་ཡིག་ཆ།ལྗོངས་ཞིང་ལྔའི་མཉམ་བསྒྲིགས་སློབ་གཞི་འགན་བབས་སློབ་གསོའི་བསླབ་ཚན་ཚད་གཞིའི་ཚོད་ལྟའི་སློབ་དེབ།སྐད་ཡིག་དེབ་དང་བོ་ནས་དེབ་དྲུག་པའི་བར།མཚོ་ལྷོ་ཁུལ་གྱི་འགན་བབས་སློབ་གསོའི་བོད་ཡིག་ཚོད་ལྟའི་སློབ་དེབ།སྐད་ཡིག་དེབ་དང་བོ་ནས་དེབ་དྲུག་པའི་བར།